Hossam Ramzy

Hossam Ramzy (; 15. joulukuuta 1953 Heliopolis, Kairo – 10. syyskuuta 2019) oli egyptiläinen lyömäsoittaja, säveltäjä ja sovittaja.
Ramzy syntyi hyväosaiseen perheeseen. Hänen isänsä Abbas Ibrahim Hassan oli entomologi, ja hänen äitinsä Omayma Ramzy soitti pianoa sekä ud-luuttua. Kolmevuotiaana Ramzy sai ensimmäisenä instrumenttinaan egyptiläisen tablan. Äitinsä kannustamana hän oppi säestämään tämän esityksiä. Kouluaikoinaan hän opiskeli myös pianonsoittoa ja länsimaisia rumpujensoiton tyylejä. Teini-ikäisenä Ramzy muutti isänsä töiden johdosta Saudi-Arabian Riadiin, jossa hän opiskeli paikallisten musiikintekijöiden johdolla ja oppi uusia rytmejä beduiinimuusikoilta, joiden luona hän kävi vierailuilla aavikolla. 1970-luvun alussa Ramzy palasi Egyptiin, jossa hän työskenteli rumpalina Kairon klubeilla. Hän suuntautui muusikon uralle vastoin isänsä toiveita.
Ramzy muutti Isoon-Britanniaan vuonna 1975 ja aloitti työskentelyn rumpalina jazzmuusikoille, joiden joukossa oli saksofonisti Andy Sheppard. Hän soitti myös BBC:n walesilaisen orkesterin kanssa, piti omaa jazz-/funkyhtyettään ja työskenteli kokkina Lontoon ravintoloissa. 1980-luvun alussa Ramzy alkoi suuntautua egyptiläiseen musiikkiin ja keskittyä tablan soittamiseen. Hän työskenteli yökerhoissa ja säesti sekä egyptiläisiä että brittiläisiä tanssijoita. Hän myös piti workshopeja egyptiläisistä tyyleistä kiinnostuneille tanssijoille. Tälle kohderyhmälle hän suuntasi ensimmäisen albuminsa, joka oli "Introduction to Egyptian Dance Rhythms". Läpimurtonsa Ramzy teki, kun Peter Gabriel kuultuaan hänen albuminsa kutsui hänet soittamaan soundtrackilleen Martin Scorsesen elokuvaan "Kristuksen viimeinen kiusaus". Vuonna 1989 ilmestyi tähän pohjautuva Peter Gabrielin albumi "Passion". Mukana oli maineikkaita maailmanmusiikin esittäjiä, kuten Youssou N'Dour ja Nusrat Fateh Ali Khan. Ramzya kuullaan viidellä kappaleella soittamassa tablaa, sormisymbaaleita ja muita lyömäsoittimia. Vuonna 1989 Ramzy esiintyi myös albumilla "Passion – Sources". Hän jatkoi yhteistyötään Gabrielin kanssa useissa muissa hankkeissa, kuten albumilla "Us" (1992).
Ramzy teki yhteistyötä Peter Gabrielin lisäksi muiden muassa Joan Armatradingin, Marc Almondin, Electric Light Orchestran, Debbie Harryn ja Killing Joken kanssa. Vuonna 1994 Led Zeppelinistä tunnetut Robert Plant ja Jimmy Page kutsuivat Ramzyn kokoamaan arabialaisten kieli- ja lyömäsoittajien kokoonpanon näiden livenä äänitettyä paluualbumia "" varten. Levy myi kolminkertaista platinaa. Ramzy oli Plantin ja Pagen mukana myös vuosina 1995–1996 pidetyllä maailmankiertueella. Hän teki yhteistyötä myös muiden kuin länsimaalaisten tähtien kanssa. Syyskuussa 1998 hän esiintyi Rachid Tahaa, Khaledia ja Faudelia säestäneen egyptiläisen orkesterin päälyömäsoittajana ja johtajana näiden "1,2,3 Soleils" -konsertissa Pariisin AccorHotels Arenalla. Tapahtumasta äänitettiin livenä kaksoislevy. Ramzy pääsi lyömäsoittajan ja sovittajan tehtävissä työskentelemään myös Chick Corean, Rolling Stonesin, Shakiran, Natacha Atlasin ja Stingin kanssa. Hän julkaisi myös omia albumeitaan (kuten "Rock the Tabla", 2011), johti tanssikoulua East Grinsteadissa ja teki musiikkia lukuisten elokuvien soundtrackeihin.
Ramzyn viimeisten hankkeiden joukossa olivat yhteistyöt kitaristi Joe Bonamassan ja säveltäjä, multi-instrumentalisti Loreena McKennittin kanssa. Hän oli kolmesti naimisissa, ja hänellä oli kolme lasta. Hän kuoli 65-vuotiaana oltuaan saamassa hoitoa sydänsairauteen.